ฮั่งเส็งเปิดลบ 8.43 จุด วิตกภาคการผลิตจีนย่ำแย่
ดัชนีฮั่งเส็งตลาดหุ้นฮ่องกงเปิดลดลง 8.43 จุด หรือ -0.04% แตะที่ 21,318.69 จุดในวันนี้
5 ม.ค. 2559

ผู้สื่อข่าวรายงานว่า ดัชนีฮั่งเส็งตลาดหุ้นฮ่องกงเปิดลดลง 8.43 จุด หรือ -0.04% แตะที่ 21,318.69 จุดในวันนี้ โดยตลาดหุ้นฮ่องกงอ่อนแรงลงต่อเนื่องจากเมื่อวานนี้ หลังจากดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซินในเดือนธ.ค.ลดลงสู่ระดับ 48.2 จาก 48.6 ในเดือนพ.ย.
โดยตัวเลขที่ต่ำกว่า 50 แสดงให้เห็นถึงภาวะหดตัว และหากดัชนีสูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
สำหรับข้อมูลภาคการผลิตที่ย่ำแย่ของจีนยังได้ส่งผลให้ตลาดหุ้นจีนและตลาดหุ้นอื่นๆในเอเชียร่วงลงอย่างหนักเมื่อวานนี้ อีกทั้งยังทำให้ตลาดหลักทรัพย์ของจีนตัดสินใจใช้เซอร์กิต เบรกเกอร์ หลังจากที่ตลาดร่วงลงรุนแรงถึง 7%